

**REPUBLIKA E SHQIPËRISË**

**BASHKIA KAMËZ**

**UDHËZUES PËR APLIKANTËT – ORGANIZATAT E SHOQËRISË CIVILE (OSHC-TË)**

Ky udhëzues është hartuar për të ofruar informacion të qartë dhe gjithëpërfshirës për aplikantët që janë të interesuar të marrin pjesë në thirrjen për propozime të projekteve. Ai përcakton në mënyrë të detajuar të gjitha rregullat, kriteret dhe hapat që duhet ndjekur gjatë procesit të aplikimit, duke përfshirë përgatitjen dhe dorëzimin e projekt-propozimeve. Gjithashtu, udhëzuesi përshkruan metodologjinë e vlerësimit dhe përzgjedhjes së projekteve që do të marrin financim, si dhe udhëzimet kryesore për zbatimin dhe menaxhimin e granteve pas përzgjedhjes.

Ky dokument synon të sigurojë transparencë dhe barazi në procesin e përzgjedhjes, duke garantuar që të gjithë aplikantët të kenë qasje në të njëjtin informacion dhe mundësi të barabarta për të konkurruar me propozimet e tyre.

PËRMBAJTJA

1. Sfondi i thirrjes
2. Objektivat e thirrjes
3. Mbështetja financiare
4. Kohëzgjatja
5. Vendi i zbatimit
6. Kriteret e aplikimit
7. Kriteret për projekt propozimet
8. dokumentacioni i nevojshëm për të aplikuar
9. Dorëzimi i aplikimit
10. Vlerësimi dhe përzgjedhja e aplikimeve
11. takime informuese
12. **SFONDI I THIRRJES**

Bashkia Kamëz, në kuadër të angazhimit të saj për promovimin e pjesëmarrjes aktive të të rinjve në jetën shoqërore, kulturore dhe zhvillimore të komunitetit, shpall këtë thirrje për aplikime nga Organizatat e Shoqërisë Civile (OSHC) që veprojnë në territorin e saj apo në zona përreth.

Kamza është qyteti i gjashtë më i madh në Shqipëri me një sipërfaqe prej 39.27 km² dhe mbi 150,000 banorë. Bashkia Kamëz ka sipërfaqen më të vogël dhe dendësinë më të madhe në Shqipëri duke e bërë atë praktikisht bashkinë më urbane në vend.

Të rinjtë përbëjnë një pjesë të rëndësishme të popullsisë së Bashkisë Kamëz dhe përfaqësojnë një potencial të madh për ndryshim, inovacion dhe zhvillim afatgjatë. Kjo thirrje për grante synon të mbështesë projektet e OSHC-ve që kontribuojnë në fuqizimin e të rinjve për të qenë të mirëinformuar, për të shprehur zërin e tyre, rritur pjesëmarrjen, për të qenë aktivë dhe vendimmarrës në jetën e tyre sociale dhe të komunitetit duke kultivuar aftësitë e tyre në art, kulturë, sport, mjedis, shkencë, mendim kritik dhe teknologji.

Përmes kësaj nisme, Bashkia Kamëz synon të forcojë partneritetin me sektorin e shoqërisë civile dhe të krijojë një mjedis mbështetës ku zëri i të rinjve të dëgjohet dhe të kthehet në veprim konkret.

***Baza ligjore***

**LIGJI Nr.139/2015 "Për vetëqeverisjen vendore",** ku përcaktohet organizimi, kompetencat dhe funksionimi i Njësive të Vetëqeverisjes Vendore në Shqipëri.

**LIGJI Nr. 68/2017 "Për Financat e Vetëqeverisjes Vendore"** (ndryshuar me ligjin nr. 40/2023, datë 8.6.2023) Neni 4, pika.4 ku përcaktohen rregullat dhe kompetencat që kanë njësitë e vetëqeverisjes vendore për menaxhimin e financave të tyre (në të cilat përfshihet dhe dhënia e fondeve për projekte publike në bashkëpunim me OSHC-të).

**LIGJI Nr. 75/2019 “Për Rininë”,** i cili përcakton se institucionet shtetërore në nivel qendror dhe vendor kanë për detyrë të krijojnë mundësi për pjesëmarrjen aktive të të rinjve dhe mbështetjen e iniciativave rinore.

**LIGJI Nr. 119/2014 PËR TË DREJTËN E INFORMIMIT** (I ndryshuar me ligjin nr.78, datë 21.09.2023 “Për disa shtesa dhe ndryshime në ligjin nr. 119/2014 “Për të drejtën e informimit”), ka për qëllim garantimin e së drejtës së publikut për t’u njohur me informacionin që prodhohet ose administrohet nga autoritetet publike. Ligji synon të sigurojë ushtrimin efektiv të lirive themelore të individit, si dhe të nxisë transparencën, integritetin dhe përgjegjshmërinë e institucioneve publike.

Mbështetja e aktorëve të ndryshëm të shoqërisë civile është një element i rëndësishëm për vetëqeverisjen vendore, duke nisur nga fakti, që vetëqeverisja vendore organizohet dhe funksionon bazuar në parimin e subsidiaritetit, që nënkupton një vendimmarrje sa më pranë qytetarëve dhe për qytetarët.

**Vendimi i Këshillit të Ministrave Nr. 252, datë 20.4.2023** “**Për miratimin e strategjisë ndërsektoriale për decentralizimin dhe qeverisjen vendore 2023–2030, të planit të saj të veprimit 2023–2025 e të pasaportës së indikatorëve”** përcakton ndër objektivat e saj, objektivin nr.5, ku fokusi i drejtohet shoqërisë civile - rritja e bashkëpunimit dhe rolit të shoqërisë civile në vendimmarrjen vendore.

Kjo nismë përputhet plotësisht me objektivat e **Strategjisë Kombëtare për Rininë 2022-2029**, e cila thekson rëndësinë e krijimit të hapësirave për pjesëmarrjen aktive të të rinjve në jetën publike, përmes mbështetjes së iniciativave të tyre në fusha si: arsimi, kultura, inovacioni dhe zhvillimi i qëndrueshëm.

1. **OBJEKTIVAT E THIRRJES**

**Objektivi i përgjithshëm:**

Fuqizimi i të rinjve për të qenë të mirëinformuar, për të shprehur zërin e tyre, rritur pjesëmarrjen, për të qenë aktivë dhe vendimmarrës në jetën e tyre sociale dhe të komunitetit duke kultivuar aftësitë e tyre në art, kulturë, sport, mjedis, shkencë, mendim kritik dhe teknologji.

**Objektivi i përgjithshëm i thirrjes:**

Informimi i të rinjve rreth mundësive për të mësuar, fituar përvojë organizative dhe vullnetarizëm dhe për të marrë pjesë aktivisht në jetën qytetare, sociale dhe politike (O.S. 1, Strategjia Kombëtare e Rinisë).

**Objektivat specifikë:**

1. Të rritet ndërgjegjësimi i të rinjve mbi mundësitë për arsim, punësim, pjesëmarrje qytetare dhe mobilitet rinor në kuadër të procesit të Integrimit Evropian.
2. Të promovohet përfshirja aktive e të rinjve në proceset vendimmarrëse, duke garantuar respektimin e parimeve demokratike si barazia, transparenca dhe liria e fjalës.
3. Të zhvillohen dhe mbështeten aftësitë e të rinjve në fusha të ndryshme, duke krijuar mundësi për shprehjen e tyre kreative dhe bashkëpunimin në komunitet.
4. Mbështetja financiare

Vlera e granteve që ndahen si pjesë e kësaj thirrje publike duhet të jetë në mes të shumave minimale dhe maksimale si më poshtë:

**LOT 1**: **Inovacioni, Zhvillimi i Qëndrueshëm dhe Integrimi Evropian;**

* shuma minimale: 700.000 Lekë;
* shuma maksimale: 1.000.000 Lekë.

**LOT 2**: **Fuqizimi i të rinjve si aktorë të ndryshimit lokal;**

* shuma minimale: 1.000.000 Lekë;
* shuma maksimale: 1.500.000 Lekë.

Totali i grantit në dispozicion për këtë Thirrje është: **2.500.000 Lekë.**

1. Kohëzgjatja

Kohëzgjatja e projekt – propozimit mund të jetë nga 4 deri në 8 muaj.

1. Vendi i zbatimit

Projektet duhet të zbatohen ekskluzivisht në territorin e Bashkisë Kamëz.

1. Kriteret e aplikimit
	1. **Kush mund të aplikojë?**

Pjesëmarrja në këtë thirrje publike është **e hapur dhe e barabartë** për të gjitha **Organizatat e Shoqërisë Civile (OShC)**, shoqata apo fondacione të cilat:

* Janë **zyrtarisht të regjistruara** në Republikën e Shqipërisë;
* Veprojnë në **përputhje me legjislacionin në fuqi;**
* Plotësojnë të gjitha kërkesat e përcaktuara në **këtë Thirrje Publike dhe Udhëzuesin për aplikim.**
* Organizata mund të aplikojë vetëm në një (1) LOT.

 **7.2 Kush nuk mund të aplikojë?**

Në thirrjen për aplikim nuk mund të marrin pjesë:

* Individët fizikë;
* Partitë politike;
* Organizatat ndërkombëtare dhe ato të huaja që nuk kanë veprimtari të regjistruar në Shqipëri;
* Institucionet publike dhe administrative;
* Subjektet që nuk plotësojnë kriteret e përcaktuara në këtë udhëzues.

Megjithatë, OShC-të do të **përjashtohen nga pjesëmarrja** në këtë thirrje apo nga përfitimi i granteve nëse:

* Janë **degë apo zyra të organizatave/fondacioneve ndërkombëtare**, ose organizata të tjera ndërkombëtare jo-fitimprurëse të regjistruara për të vepruar në Shqipëri;
* Ndodhen në **konflikt interesi**, sipas përcaktimeve të Ligjit nr. 9367, datë 7.4.2005, i ndryshuar, “Për parandalimin e konfliktit të interesave në ushtrimin e funksioneve publike”.

Në këtë kuadër, përjashtohen aplikimet ku **drejtori ekzekutiv, anëtarët e bordit, personat e përfshirë në projekt ose të afërm të tyre** (sipas përcaktimit ligjor) janë aktualisht të **punësuar në Bashkinë Kamëz ose në institucionet e saj vartëse** në pozicionet:

* + Zyrtar i nivelit të lartë ose të mesëm drejtues (sipas legjislacionit të shërbimit civil);
	+ Anëtar i Këshillit Bashkiak;
	+ Anëtar i kabinetit të Kryetarit të Bashkisë.
* Kanë **dhënë informacion të rremë** gjatë procesit të aplikimit ose nuk kanë paraqitur dokumentacionin e kërkuar sipas Udhëzuesit;
* Janë përpjekur të **ndikojnë në mënyrë të papërshtatshme** mbi Komisionin e Vlerësimit apo mbi ndonjë palë të autorizuar gjatë procesit të shqyrtimit të aplikimeve;
* Nuk kanë dorëzuar **dokumentacionin e plotë** në përputhje me kërkesat e thirrjes;
* **Buxheti i propozuar** bie jashtë kufijve minimalë dhe maksimalë të përcaktuar për këtë thirrje;
* **Kohëzgjatja e propozuar e projektit** është më e shkurtër se **4 muaj** ose më e gjatë se **8 muaj**.
1. Kriteret për përzgjedhjen e projekt propozimeve
* Projekt-propozimet që do të financohen nga Bashkia Kamëz duhet të jenë të përgatitura në përputhje me thirrjen publike dhe prioritetet e Bashkisë.
* Projekt-propozimet duhet të jenë të strukturuara në mënyrë logjike dhe koherente, duke u bazuar në një lidhje të qartë dhe të drejtpërdrejtë me objektivin e përgjithshëm të thirrjes, për të siguruar që çdo aktivitet kontribuon drejt arritjes së qëllimeve të paracaktuara.
* Projektet duhet të ofrojnë zgjidhje për nevojat specifike të komunitetit lokal dhe grupeve të targetuara, të identifikuara nga projekti.
* Projektet duhet të jenë paketa veprimtarish të integruara dhe metodologjike, të krijuara për të arritur qëllime të caktuara dhe rezultate specifike në kuadër të një periudhe të kufizuar kohore.

***Aktivitetet në vijim nuk rekomandohen për ndarjen e granteve:***

* Financimi i projekteve që janë tashmë në proces ose që kanë përfunduar.
* Organizimi i konferencave të herëpashershme, përveç nëse ato janë të domosdoshme për zbatimin e suksesshëm të projektit.
* Sponsorizimi i individëve për pjesëmarrje në seminare, konferenca apo kongrese.
* Dhënia e bursave individuale për studime, kurse trajnimi apo specializime.
* Shpenzimet për aktivitete rutinë dhe të përditshme të organizatës aplikante ose të organizatës partnere, që nuk lidhen direkt me projektin.
* Financimi i projekteve që përfitojnë ekskluzivisht individë, pa përfitime të dukshme për komunitetin.
* Projekte që mbështesin drejtpërdrejt ose tërthorazi partitë politike.
* Ndarja e granteve apo fondeve për palë të treta ose organizata të tjera.

Aktivitetet e listuara më sipër nuk do të çojnë në refuzimin automatik të projekt-propozimit, por do të ndikojnë negativisht në vlerësimin e tij. Nëse projekti pranohet për financim, këto aktivitete dhe buxheti i parashikuar për to do të hiqen nga financimi.

1. **DOKUMENTACIONI I NEVOJSHËM PËR TË APLIKUAR**
2. *Dokumentet kryesore:*
* Projekt propozimi (në formatin word - Shtojca 1)
* Buxheti (formati excel - Shtojca 2)
* Matrica e kornizës logjike (formati word – Shtojca 3)
* Plani i aktiviteteve (formati word – Shtojca 4)
1. *Dokumente shtesë*  (*për organizatën aplikuese dhe partnerët, nëse ka*)
* Vendimi i regjistrimit të organizatës në Gjykatë dhe ndryshime të tij nëse ka patur, (rekomandohet një ekstrakt nga Gjykata ku tregohen të gjitha ndryshimet e regjistruara).
* Kopja e statutit të organizatës.
* Formulari Identifikues Administrativ (formati word– Shtojca 5).
* Formulari Identifikues Financiar (formati word– Shtojca 6).
* Deklarata e plotësimit të kritereve, e plotësuar dhe e nënshkruar (formati word – Shtojca 7)
* Një raport përshkrues i projekteve dhe aktiviteteve të OSHC për vitin paraardhës, përveç rasteve nëse organizata është themeluar gjatë këtij viti.
* Deklarata e partneritetit në rast se OShC aplikuese ka partnerë (shtojca 9).
* Deklarata e shmangies së konfliktit të interesit (shtojca 10), nënshkruar nga përfaqësuesi ligjor, anëtarët e bordit si dhe personat e parashikuar për tu përfshirë në zbatimin e projektit.

***Shënim: Me qëllim vlerësimin e projekt – propozimit, dokumentacioni kryesor dhe ai shtesë janë njësoj të vlefshëm dhe dorëzimi i të gjitha dokumenteve të sipër përmendura në 3 kopje është i detyrueshëm.***

1. Dorëzimi i aplikimit

Dokumentacioni për Thirrjen Publike të Bashkisë Kamëz mund të tërhiqet prej datës 22 Shtator 2025 deri më 21 Tetor 2025, duke dërguar një kërkesë me emrin e organizatës së interesuar në adresën e-mail: koordinim.zhvillimi@kamza.gov.al, ose duke e marrë fizkisht në adresën:

**Drejtoria e Integrimit në BE, Projekteve të Huja dhe Zhvillimit Ekonomik**

**Ambientet e reja të Bashkisë, Valias**

**Rruga “Mati”, Valias**

Informacioni i detajuar si dhe një version elektronik i paketës së plotë të aplikimit janë në dispozicion në kontaktet e mësipërme.

Aplikimet e plota, me gjithë dokumentacionin përkatës, duhet të dorëzohen në tre (3) kopje fizike dhe në një kopje elektronike (në USB), duke i dërguar përmes postës zyrtare ose fizikisht. Aplikimet duhet të jenë të vendosura në një zarf të vulosur, i cili referohet qartë thirrjes publike. Dorëzimi bëhet gjatë ditëve të punës (nga e hëna në të premte), nga ora 09:00 deri në 15:00, në adresën:

**Bashkia Kamëz**

**Bulevardi “Nënë Tereza”, Kamëz**

Afati për dorëzimin e aplikimeve është data 21 Tetor 2025. Në pjesën e jashtme të zarfit duhet të shkruhen qartë: emri i thirrjes publike për projekt-propozime, emri i plotë dhe adresa e aplikantit, emri i plotë i projektit, si dhe fjalët: **“Të mos hapet përpara hapjes zyrtare”**. Aplikimet e dërguara në mënyra tjera (p.sh. me faks apo e-mail) ose që janë dërguar në adresa tjera nuk do të merren parasysh.

1. Vlerësimi dhe përzgjedhja e aplikimeve

Aplikimet do të shqyrtohen dhe vlerësohen nga Komisioni i Vlerësimit, i cili do të garantojë një proces transparent dhe objektiv përzgjedhjeje.

Aplikimet do të vlerësohen në bazë të:

*(i) Kritereve administrative:*

* Aplikimi është dorëzuar brenda afatit, specifikuar në këtë thirrje publike.
* Dokumentacioni është dorëzuar i plotë dhe i përgatitur sipas udhëzimeve të Udhëheqësit për aplikim.
* Aplikimi duhet të dorëzohet në tre (3) kopje të shtypura dhe një (1) kopje elektronike (USB).
* Është konfirmuar se organizata aplikuese, partnerët (nëse ka) si dhe aktivitetet e propozuara, i plotësojnë kushtet dhe kërkesat e përcaktuara në këtë thirrje.

*(ii) Kritereve të përmbajtjes/vlerësimi i cilësisë së projektit dhe vlerësimi financiar:*

Cilësia e projekt-propozimit, përfshirë edhe buxhetin e propozuar, do të vlerësohet në përputhje me kriteret e detajuara në **Tabelën Vlerësuese.**

***Procesi i vlerësimit bazohet në një sistem pikëzimi të strukturar, si më poshtë:***

Kriteret e vlerësimit ndahen në seksione dhe nën-seksione, të cilat vlerësohen me pikë nga 1 deri në 5:

 ***1= shumë dobët;***

***2= dobët;***

***3= pranueshëm;***

***4= mirë;***

***5= shumë mirë;***

Secili anëtar i Komisionit të Vlerësimit plotëson individualisht një formular vlerësimit dhe në përfundim, të gjithë anëtarët nënshkruajnë tabelën përmbledhëse vlerësuese për secilin projekt-propozim.

Pas përfundimit të vlerësimeve, projekt-propozimet do të renditen në mënyrë zbritëse, sipas totalit të pikëve të marra - duke filluar nga ai me vlerësimin më të lartë, deri te ai me pikët më të ulëta.

**Tabela e vlerësimit**

|  |  |  |
| --- | --- | --- |
| **Seksioni** | **Pikët maksimale** | **Pikët mesatare** |
| 1. Kapacitetet financiare dhe operative | 15 |  |
| 1.1 A kanë aplikanti dhe partnerët përvojë të mjaftueshme në menaxhim projektesh? | 5 |  |
| 1.2 A kanë aplikanti dhe partnerët kapacitete të mjaftueshme profesionale? (njohuri specifike në fushën relevante) | 5 |  |
| 1.3. A kanë aplikanti dhe partnerët kapacitete të mjaftueshme menaxhuese?(përfshirë personelin, pajisjet dhe kapacitetet për menaxhim financiar)? | 5 |  |
| 2. Relevanca | 25 |  |
| 2.1. Sa relevant është projekti krahasuar me synimin dhe me një apo më shumë përparësi të përcaktuara në thirrjen publike?Shënim: 5 pikë (shumë mirë) mund të jepen vetëm nëse projekti trajton të paktën njërën prej përparësive të bëra publike në thirrjen e shpallur | 5 |  |
| 2.2 A janë palët e interesuara të përcaktuara qartë dhe të përzgjedhura në mënyrë strategjike (bashkëpunëtorët, përfituesit përfundimtarë, grupet e synuara)? | 5 |  |
| 2.3 A janë nevojat e grupit të synuar dhe përfituesve përfundimtarë të përcaktuara qartë dhe a i trajton projekti ato në mënyrën e duhur? | 5 |  |
| * 1. A përfshin projekti vlerë të shtuar, si qasje inovative dhe modele të praktikës së mirë?

*Vlerësim maksimal marin aplikimet të cilat sjellin risi në zbatimin e projekteve në bashkinë përkatëse.* | 5 |  |
| * 1. A bën projekti avokim për një qasje të bazuar tek të drejtat dhe a ka ndikim pozitiv tek grupet e pafavorizuara? (Promovimi i barazisë gjinore dhe i fuqizimit të grave, mbrojtja e mjedisit, bashkëpunimi ndërkombëtar, rinia, etj.)

*Vlerësim maksimal marin aplikimet, të cilat ndikojnë në të paktën 2 grupe të margjinalizuara* | 5 |  |
| 3. Metodologjia | 20 |  |
| 3.1 A përshtaten plani i aktiviteteve dhe aktivitetet e propozuara në mënyrë logjike dhe praktike me qëllimet dhe rezultatet e pritshme? | 5 |  |
| 3.2 Sa konsistente është skema e përgjithshme e projektit? (veçanërisht, a e pasqyron analizën e problemeve të identifikuara, faktorët e mundshëm të jashtëm)*Vlerësim maksimal marin aplikimet, në të cilat janë marë në konsideratë faktorët e jashtëm (sipas logframe) dhe janë prezantuar masa për eliminimin e tyre.* | 5 |  |
| 3.3 A janë parashikuar mekanizmat për monitorim dhe vlerësim të zbatimit të projektit? | 5 |  |
| 3.4 A janë përfshirë në projekt tregues objektivisht të matshëm?*Vlerësim maksimal marin aplikimet, të cilat në logframe kanë indikatorë të qartë e të matshëm.* | 5 |  |
| 4. Qëndrueshmëria | 25 |  |
| 4.1 A do të kenë veprimtaritë e propozuara ndikim konkret tek grupet e synuara?*Vlerësim maksimal marin aplikimet të cilat lidhin aktivitetet e propozuara me grupet e synuara*. | 5 |  |
| 4.2 A do të ketë projekti ndikime të shumëfishta? (përfshirë mundësinë e zbatimit në grupe të tjera të synuara ose në vende të tjera dhe/ose shtrirjen e ndikimit të veprimtarive si dhe shkëmbimin e informacionit për përvojën e fituar gjatë zbatimit të projektit) | 5 |  |
| 4.3 A janë rezultatet e pritshme të veprimtarive të sugjeruara të qëndrueshme nga ana institucionale? (a do të ekzistojnë strukturat që mundësuan veprimtaritë e projektit pas përfundimit të projektit? A do të ketë pronësi lokale mbi rezultatet e projektit?) | 5 |  |
| 4.4 A janë rezultatet e pritshme të qëndrueshme? (aty ku është rasti, përmendni ndikimin strukturor të veprimtarive të zbatuara – përmirësime në kuadrin ligjor, metoda, kodin e sjelljes, etj.) | 5 |  |
| 4.5 A ka mundësi që rezultatet/arritjet e pritshme afatgjata do të ndikojnë në kushtet ekonomike lokale dhe/ose cilësinë e jetës në zonën e synuar? |  |  |
| 5. Buxheti dhe efikasiteti i kostos | 15 |  |
| 5.1 A është realist raporti ndërmjet shpenzimeve të parashikuara dhe rezultateve të pritshme? | 5 |  |
| 5.2 A është kostoja e sugjeruar e nevojshme për zbatimin e projektit? | 5 |  |
| 5.3 Buxheti* a është buxheti i qartë dhe a përfshin edhe pjesën përshkruese? (përfshirë shpjegimet për pajisjet teknike)
* a janë përfshirë CV-të dhe përshkrimet e punës, aty ku është e nevojshme?
 | 5 |  |
| **Pikët totale maksimale** | 100 |  |

**Njoftimi i vendimit**

Të gjithë aplikantët do të njoftohen me shkrim për vendimin lidhur me projekt-propozimin e tyre - pavarësisht nëse është miratuar apo jo për financim - brenda **30 ditëve të punës** nga data e mbylljes së thirrjes publike.

Rezultatet përfundimtare do të publikohen në web-in e **Bashkisë Kamëz**, si dhe/ose në **tabelën e njoftimeve** pranë ambienteve të Bashkisë.

1. Takime Informuese

Për të mbështetur Organizatat e Shoqërisë Civile (OShC) në përgatitjen e aplikimeve sipas kritereve të përcaktuara në Udhëzues, Bashkia Kamëz do të organizojë takime informuese dhe ditë të hapura.

Më konkretisht, më 30 Shtator 2025, ora 11:00, do të zhvillohet një takim informues për Thirrjen Publike në platformën Zoom. Në këtë takim janë të ftuara të gjitha organizatat e interesuara për të aplikuar, ku do të prezantohen elementët kryesorë të Thirrjes me fokus tek aspektet më të rëndësishme për OShC-të.

Të gjithë përfaqësuesit e organizatave që dëshirojnë të marrin pjesë në këtë ditë të hapur duhet të dërgojnë kërkesë për pjesëmarrje në adresën e-mail: koordinim.zhvillimi@kamza.gov.al, për të marrë aksesin në platformën Zoom.

Për çdo informacion apo sqarim shtesë lidhur me Thirrjen Publike, OShC-të mund të dërgojnë pyetje me referencë të qartë në të njëjtën adresë e-maili, deri më 10 Tetor 2025. Përgjigjet do të jepen me shkrim brenda 5 ditëve të punës nga data e pranimit të pyetjeve.

**LISTA E SHTOJCAVE**

**Shtojca 1** Projekt-Propozimi;

**Shtojca 2** Buxheti;

**Shtojca 3** Korniza Logjike;

**Shtojca 4** Plani i Aktiviteteve;

**Shtojca 5** Formulari i Identifikimit Administrativ;

**Shtojca 6** Formulari i Identifikimit Financiar;

**Shtojca 7** Deklarata për plotësimin e kritereve;

**Shtojca 8** Lista e kontrollit;

**Shtojca 9** Deklarata e partneritetit;

**Shtojca 10** Deklarata për shmangien e konfliktit të interesit.